CELEX: 52017PC0293
Language: ro
Date: 2017-06-08
Title: Propunere de DECIZIE DE PUNERE ÎN APLICARE A CONSILIULUI de autorizare a Republicii Croația să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 8.6.2017
            COM(2017) 293 final
            2017/0124(NLE)
            Propunere de
            DECIZIE DE PUNERE ÎN APLICARE A CONSILIULUI
            de autorizare a Republicii Croația să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată
                  1
                (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective pentru a simplifica procedura de colectare a TVA sau pentru a preveni anumite forme de evaziune fiscală sau de fraudă.
            
            
               Prin scrisoarea înregistrată de Comisie la 20 decembrie 2016, Croația a solicitat autorizarea de a aplica, de la 1 ianuarie 2018 la 31 decembrie 2020, o măsură de derogare de la dispozițiile articolului 287 din Directiva TVA, permițând Croației să scutească de la plata TVA persoanele impozabile a căror cifră de afaceri anuală nu depășește 45 000 EUR.
            
            
               În conformitate cu articolul 395 alineatul (2) din Directiva TVA, Comisia a informat celelalte state membre, prin scrisoarea din 13 martie 2017, cu privire la solicitarea înaintată de Croația. Prin scrisoarea din 14 martie 2017, Comisia a comunicat Croației că deține toate informațiile necesare pentru a analiza cererea.
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Titlul XII capitolul 1 din Directiva TVA prevede posibilitatea ca statele membre să aplice regimuri speciale pentru întreprinderile mici, printre care și scutirea persoanelor impozabile a căror cifră de afaceri anuală se situează sub un anumit prag. Această scutire presupune că o persoană impozabilă nu este obligată să perceapă TVA pentru livrările sale și, în consecință, nu poate deduce TVA aferentă achizițiilor sale.
            
            
               În conformitate cu articolul 287 punctul 19 din Directiva TVA, Croația poate acorda o scutire de la plata TVA persoanelor impozabile a căror cifră de afaceri anuală nu depășește echivalentul în moneda națională a 35 000 EUR la cursul de schimb din ziua aderării sale (230 000 kuna). Croația a solicitat creșterea pragului respectiv la echivalentul în moneda națională a 45 000 EUR, și anume 300 000 kuna. 
            
            
               Se prevede că ridicarea pragului va reduce sarcinile administrative și costurile de conformare fiscală pentru întreprinderi, datorită faptului că acestea vor fi scutite de o parte din obligațiile fiscale, precum completarea declarațiilor privind TVA sau ținerea de evidențe în scopuri de TVA. Se anticipează, de asemenea, că ridicarea pragului va simplifica colectarea taxelor și va genera o diminuare a sarcinii de lucru pentru administrația fiscală națională. 
            
            
               Conform Croației, creșterea pragului nu va avea un impact semnificativ asupra veniturilor publice. Croația estimează că creșterea pragului va duce la reducerea veniturilor la bugetul de stat cu aproximativ 0,22 % din totalul veniturilor la bugetul de stat. 
            
            
               Persoanele a căror cifră de afaceri nu depășește pragul vor dispune în continuare de opțiunea de a fi înregistrate în scopuri de TVA.
            
            
               Croația a solicitat aplicarea pragului la echivalentul în moneda națională a 45 000 EUR, de la 1 ianuarie 2018 până la 31 decembrie 2020. 
            
            
               •Coerența cu dispozițiile existente în domeniul de politică vizat
            
            
               Derogări similare au fost acordate și altor state membre. Luxemburgului
                  2
                i s-a acordat un prag de 40 000 EUR, Belgiei
                  3
                i s-a acordat un prag de 25 000 EUR, Poloniei
                  4
                un prag de 40 000 EUR, Lituaniei
                  5
                un prag de 45 000 EUR, Letoniei
                  6
                și Sloveniei
                  7
                un prag de 50 000 EUR, Italiei
                  8
                și României
                  9
                un prag de 65 000 EUR. 
            
            
               Derogările de la Directiva TVA ar trebui să fie întotdeauna limitate în timp, astfel încât efectele lor să poată fi evaluate. În plus, dispozițiile articolelor 281-294 din Directiva TVA referitoare la regimul special pentru întreprinderile mici fac în prezent obiectul unei revizuiri. După cum s-a anunțat în Planul de acțiune privind TVA
                  10
                și în programul de lucru al Comisiei
                  11
                pentru 2017, propunerea Comisiei, care va lua forma unui amplu pachet de măsuri de simplificare, urmează să fie prezentată până la sfârșitul anului 2017.
            
            
               Prin urmare, se propune să se permită ridicarea pragului de către Croația până la echivalentul în moneda națională a 45 000 EUR, de la 1 ianuarie 2018 până la 31 decembrie 2020, sau până la data intrării în vigoare a unei directive care modifică dispozițiile Directivei TVA privind regimul special pentru întreprinderile mici. 
            
            
               •Coerența cu alte politici ale Uniunii
            
            
               Măsura este conformă cu obiectivele Uniunii pentru întreprinderile mici, prezentate în Comunicarea Comisiei intitulată „«Think small first» – a «Small Business Act» for Europe”
                  12
                („«Gândiți mai întâi la scară mică» – Un „Small Business Act ” pentru Europa”), care invită statele membre să țină cont de caracteristicile speciale ale IMM-urilor atunci când elaborează legislația și, prin urmare, să simplifice cadrul de reglementare existent.
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
         
         
            
               •Temeiul juridic
            
            
               Articolul 395 din Directiva TVA. 
            
            
               •Subsidiaritatea (pentru competență neexclusivă) 
            
            
               
                  Având în vedere dispoziția din Directiva TVA pe care se întemeiază propunerea, principiul subsidiarității nu se aplică.
               
            
            
               •Proporționalitatea
            
            
               
                  Decizia se referă la o autorizare acordată unui stat membru la solicitarea acestuia și nu constituie o obligație.
               
            
            
               Având în vedere domeniul de aplicare limitat al derogării, măsura specială este proporțională cu obiectivul urmărit, și anume simplificarea în beneficiul unui număr mai mare de persoane impozabile mici și al administrației fiscale.
            
            
               •Alegerea instrumentelor
            
            
               Instrument propus: Decizie de punere în aplicare a Consiliului.
            
            
               În temeiul articolului 395 din Directiva 2006/112/CE a Consiliului, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. O decizie de punere în aplicare a Consiliului este instrumentul cel mai adecvat, dat fiind faptul că ea poate fi adresată unui singur stat membru.
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Consultările cu părțile interesate
            
            
               Prezenta propunere se bazează pe solicitarea formulată de Croația și vizează doar acest stat membru.
            
            
               •Obținerea și utilizarea expertizei
            
            
               Nu a fost necesar să se recurgă la expertiză externă.
            
            
               •Evaluarea impactului
            
            
               
                  Propunerea de decizie de punere în aplicare a Consiliului ridică pragul cifrei de afaceri anuale sub care persoanele impozabile să poată fi scutite de TVA. Prin urmare, ea extinde domeniul de aplicare a măsurii de simplificare care înlătură multe dintre obligațiile în materie de TVA ale întreprinderilor cu o cifră de afaceri anuală ce nu depășește echivalentul în moneda națională a 45 000 EUR. 
               
               
                  Persoanele impozabile a căror cifră de afaceri nu depășește pragul nu vor trebui să se înregistreze în scopuri de TVA și, astfel, sarcinile administrative care le revin vor fi reduse ca urmare a aplicării măsurii, deoarece acestea nu vor trebui să țină evidențe în scopuri de TVA sau să depună declarații privind TVA. De asemenea, măsura va genera o diminuare a sarcinii de lucru pentru autoritățile fiscale. Acest lucru va avea un impact potențial pozitiv asupra reducerii sarcinii administrative pentru aproximativ 9 000 de persoane impozabile, care reprezintă 5,8 % din persoanele impozabile înregistrate în scopuri de TVA în Croația și implicit pentru administrația fiscală. 
               
            
            
               Impactul bugetar în termeni de venituri din TVA pentru Croația este estimat la maximum 0,22 % din totalul veniturilor din TVA.
            
            
               4.IMPLICAȚII BUGETARE
            
         
         
            
               Propunerea nu are implicații asupra bugetului UE, deoarece Croația va efectua un calcul de compensare în conformitate cu articolul 6 din Regulamentul (CEE, EURATOM) 1553/89 al Consiliului.
            
            
               5.ALTE ELEMENTE
            
            
               Propunerea include o clauză de limitare în timp.
            
            
               2017/0124 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a Republicii Croația să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  13
               , în special articolul 395 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)În conformitate cu articolul 287 alineatul (19) din Directiva 2006/112/CE, Croația poate acorda o scutire de la plata TVA persoanelor impozabile a căror cifră de afaceri anuală nu depășește echivalentul în moneda națională a 35 000 EUR, la cursul de schimb din ziua aderării acestei țări.
            
            
               (2)Prin scrisoarea înregistrată de Comisie la 20 decembrie 2016, Croația a solicitat autorizarea de a introduce o măsură specială de derogare de la dispozițiile articolului 287 din Directiva 2006/112/CE, permițând Croației să scutească, începând cu 1 ianuarie 2018, de la plata TVA persoanele impozabile a căror cifră de afaceri anuală nu depășește 45 000 EUR. Croația a solicitat ca pragul corespunzător, care este stabilit la 35 000 EUR în conformitate cu articolul 287 alineatul (19), să fie majorat la 45 000 EUR.
            
            
               (3)Un prag mai ridicat pentru regimul special aplicat întreprinderilor mici constituie o măsură de simplificare, deoarece poate reduce în mod semnificativ obligațiile în materie de TVA pentru întreprinderile mici.
            
            
               (4)În conformitate cu articolul 395 alineatul (2) din Directiva 2006/112/CE, Comisia a informat celelalte state membre, prin scrisoarea din 13 martie 2017, cu privire la cererea prezentată de Croația. Prin scrisoarea din data de 14 martie 2017, Comisia a comunicat Croației că deține toate informațiile necesare pentru a analiza cererea.
            
            
               (5)Conform informațiilor furnizate de Croația, un număr potențial de aproximativ 9 000 de persoane impozabile ar putea beneficia de măsură pentru a-și reduce obligațiile în materie de TVA menționate în titlul XI capitolul 2 din Directiva 2006/112/CE. Aceasta va reduce, de asemenea, sarcina administrației fiscale și va simplifica colectarea taxei. 
            
            
               (6)Dat fiind că această măsură de derogare va avea ca efect reducerea obligațiilor în materie de TVA pentru întreprinderile mici, Croația ar trebui să fie autorizată să aplice măsura pentru o perioadă limitată. Persoanele impozabile ar trebui să poată opta în continuare pentru regimul normal de TVA.
            
            
               (7)Având în vedere că articolele 281-294 din Directiva 2006/112/CE care reglementează regimul special pentru întreprinderile mici fac obiectul unei revizuiri, este posibil ca o directivă de modificarea dispozițiilor respective ale Directivei 2006/112/CE să intre în vigoare înainte de expirarea perioadei de valabilitate a derogării.
            
            
               (8)Din informațiile furnizate de Croația, majorarea pragului va avea un impact neglijabil asupra cuantumului total al veniturilor fiscale colectate în etapa consumului final.
            
         
         
            
               (9)Derogarea nu are impact asupra resurselor proprii ale Uniunii provenind din taxa pe valoarea adăugată, deoarece Croația va efectua un calcul de compensare în conformitate cu articolul 6 din Regulamentul (CEE, EURATOM) nr. 1553/89 al Consiliului,
            
            
               ADOPTĂ PREZENTA DECIZIE: 
            
            
               Articolul 1
            
            
               Prin derogare de la articolul 287 alineatul (19) din Directiva 2006/112/CE, Croația este autorizată să acorde o scutire de la plata TVA persoanelor impozabile a căror cifră de afaceri anuală este egală cu cel mult echivalentul în monedă națională a 45 000 EUR la cursul de schimb din ziua aderării ei.
            
            
               Articolul 2
            
            
               Prezenta decizie se aplică de la 1 ianuarie 2018 până la 31 decembrie 2020 sau până la data intrării în vigoare a unei directive care modifică dispozițiile articolelor 281-294 din Directiva 2006/112/CE, dacă această dată este anterioară.
            
            
               Articolul 3
            
            
               Prezenta decizie se adresează Republicii Croația.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  JO L 347, 11.12.2006, p. 1. 
               
               
                  
                     (2)
                  Decizia de punere în aplicare (UE) 2017/2319 a Consiliului din 21 februarie 2017 de modificare a Deciziei de punere în aplicare 2013/677/UE de autorizare a Luxemburgului să introducă o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 47, 24.2.2017, p. 7-8). 
               
               
                  
                     (3)
                  Decizia de punere în aplicare (UE) 2015/2348 a Consiliului din 10 decembrie 2015 de modificare a Deciziei de punere în aplicare 2013/53/UE de autorizare a Regatului Belgiei să introducă o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 330, 16.12.2015, p. 51).
               
               
                  
                     (4)
                  Decizia de punere în aplicare 2016/2090/UE a Consiliului din 21 noiembrie 2016 de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 324, 30.11.2016, p. 7).
               
               
                  
                     (5)
                  Decizia de punere în aplicare 2014/795/UE a Consiliului din 7 noiembrie 2014 de prelungire a aplicării Deciziei de punere în aplicare 2011/335/UE și de autorizare a Republicii Lituania de a aplica o măsură de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 330, 15.11.2014, p. 44).
               
               
                  
                     (6)
                  Decizia de punere în aplicare 2014/796/UE a Consiliului din 7 noiembrie 2014 de autorizare a Republicii Letonia de a aplica o măsură de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 330, 15.11.2014, p. 46).
               
               
                  
                     (7)
                  Decizia de punere în aplicare (UE) 2015/2089 a Consiliului din 10 noiembrie 2015 de modificare a Deciziei de punere în aplicare 2013/54/UE de autorizare a Republicii Slovenia să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 302, 19.11.2015, p. 107).
               
               
                  
                     (8)
                  Decizia de punere în aplicare (UE) 2016/1988 a Consiliului din 8 noiembrie 2016 de modificare a Deciziei de punere în aplicare 2013/678/UE de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 306, 15.11.2016, p. 11).
               
               
                  
                     (9)
                  Decizia de punere în aplicare 2014/931/UE a Consiliului din 16 decembrie 2014 de prelungire a aplicării Deciziei de punere în aplicare 2012/181/UE de autorizare a României de a introduce o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 365, 19.12.2014, p. 145).
               
               
                  
                     (10)
                  Comunicare a Comisiei către Parlamentul European, Consiliu și Comitetul Economic și Social European referitoare la un plan de acțiune privind TVA, Către un spațiu unic pentru TVA în UE - Momentul deciziei, 7.4.2016, COM(2016)148 final.
               
               
                  
                     (11)
                  Programul de lucru al Comisiei pentru 2017 - Construirea unei Europe care le oferă cetățenilor săi protecție, îi ajută să își afirme drepturile și îi apără, Strasbourg, 25.10.2016, COM(2016)710 final.
               
               
                  
                     (12)
                  COM(2008) 394 din 25 iunie 2008.
               
               
                  
                     (13)
                  JO L 347, 11.12.2006, p. 1.